v 2 Ábram átti nú almiklan eyð bæði av fenaði og í gulli og í silvuri. v 3 Hann flutti nú sunnaneftir so við og við alt at Betel, hagar ið hann á fyrsta sinni hevði sett upp tjald sítt millum Betel og Ai, v 4 á tann stað, har sum hann áður hevði reist altarið. Har ákallaði Ábram navn Harrans. v 5 Lot, ið fylgdist við Ábrami, átti eisini smalur og stórdýr og tjøld. v 6 Men landið var teimum ikki nóg stórt til, at teir kundu búgva saman; tí at fylgi teirra vóru so stór, at teir ikki fingu búð saman. v 7 Tá fóru hirðar Ábrams og hirðar Lots upp at klandrast–tá búðu Kánáanitar og Perezitar í landinum–v 8 Men Ábram segði við Lot: «Hoyr tú, eingin ósemja skal vera okkara millum og millum hirða okkara, tí at vit eru jú frændur. v 9 Liggur ikki alt landið opið fyri tær? Skilst tú heldur við meg! Vilt tú fara til vinstru handar, so fari eg til høgru; og vilt tú fara til høgru handar, so fari eg til vinstru.» v 10 Tá leit Lot seg um og sá, at allur Jórdanslættin var land eins og aldingarður Harrans, eins og Egyptaland alt at Zoar–tað var áður enn Harrin hevði avoytt Sódomu og Gómorru. v 11 Og Lot kjósaði sær allan Jórdanslættan. Síðan helt hann leiðini eystureftir; og soleiðis skildust teir. v 12 Ábram settist niður í Kánáanlandi; men Lot settist niður í borgunum á Jórdanslættanum og flutti um í tjøldum alt at Sódomu. v 13 Men menninir í Sódomu vóru vándir og stórir syndarar fyri Harranum. Harrin tekur upp aftur heiti sítt v 14 Og Harrin segði við Ábram, eftir at Lot hevði skilt seg við hann: «Hav upp eygu tíni og lít teg um, haðan sum tú stendur, norðureftir og suðureftir, eystureftir og vestureftir, v 15 tí at alt landið, sum tú sært, skal eg geva tær og eftirkomarum tínum um allar ævir. v 16 Eg skal gera avkom títt eins og dustið á jørð, so at tað ikki kann teljast, heldur enn nakar kann telja dustið á jørð. v 17 Statt nú upp og far um alt landið bæði tvørturum og eftir longdini; tí at tær gevi eg tað!» v 18 Síðan flutti Ábram um í tjaldi; og hann kom og búsettist í Mamrelund, sum er í Hebron; har bygdi hann Harranum altar.